Sandra Eriksson

**Sandra Elisabet Eriksson** (s. 4. kesäkuuta 1989 Uusikaarlepyy) on suomenruotsalainen  uransa päättänyt kestävyysjuoksija, jonka päämatka oli 3&nbsp;000 metrin estejuoksu. Hän edustaa IK Falkenia, jota ennen hänen seuransa oli vuoteen 2013 saakka IF Nykarlebynejden. Häntä on valmentanut vuodesta 2015 Oscar Gidewall ja tätä ennen vuosina 2006–2015 Guy Storbacka. Eriksson on vuosien 2007–2016 Suomen mestari 3&nbsp;000 metrin estejuoksussa. Hänen estejuoksuennätyksensä on 12. heinäkuuta 2014 juostu 9.24,70, joka säilyi Suomen-ennätyksenä kesäkuuhun 2024 saakka.

Myös hänen sisarensa Zenitha (1992) ja Heidi Eriksson (1986) ovat olleet kansallisen tason juoksijoita. Molemmat ovat nyttemmin jo lopettaneet uransa.

## Ura
### SM-kisat
Eriksson on voittanut naisten estejuoksun Suomen mestaruuden kymmenenä peräkkäisenä vuonna: 2007, 2008, 2009, 2010, 2011, 2012, 2013, 2014, 2015 ja 2016. Kalevan kisoissa 2018 hän sijoittui toiseksi.

1&nbsp;500 metrillä Eriksson on voittanut SM-kultaa Kajaanissa 2010 ja Kuopiossa 2014. Espoon kisoissa 2009 hän sijoittui toiseksi. Eriksson on voittanut SM-kultaa myös 5&nbsp;000 metrillä vuonna 2010 ja 2012.

Sisäratojen SM-kilpailuissa Eriksson on voittanut 3&nbsp;000&nbsp;metrillä kultaa Mustasaaressa 2009, Helsingissä 2011 sekä Tampereella 2012 ja 2016 sekä hopeaa Joensuussa 2008. 1&nbsp;500 metrillä hän sai hopeaa Mustasaaressa 2009. 3&nbsp;000 metrillä Erikssonin ulkoratojen ennätys on 8.55,13, jonka hän juoksi Turussa 25. kesäkuuta 2014. Sisäradoilla hän on juossut Suomen ennätyksen 8.54,06 Prahassa 7. maaliskuuta 2015.

Maastojuoksun SM-kilpailuissa Eriksson on voittanut kultaa vuosina 2012, 2013 ja 2014 ja pronssia 2020.

### Arvokisat
Eriksson sijoittui kymmenenneksi alle 20-vuotiaiden EM-kilpailujen 3&nbsp;000&nbsp;metrin estejuoksussa Hengelossa heinäkuussa 2007. Seuraavana kesänä hän oli viides saman ikäluokan MM-kilpailuissa Bydgoszczissa uudella 19- ja 22-vuotiaiden Suomen ennätysajalla 10.00,87. Hän sijoittui neljänneksi Kaunasin alle 23-vuotiaiden EM-kilpailuissa 2009. Hän karsiutui alkuerissä saman ikäluokan EM-kilpailuissa Ostravassa 2011.

Aikuisten arvokisoihin Eriksson on osallistunut vuodesta 2009. Berliinin MM-kisoissa 2009, Barcelonan EM-kisoissa 2010 ja Daegun MM-kisoissa 2011 Eriksson jäi alkueriin.

Helsingin EM-kisoissa 2012 Eriksson selviytyi alkuerästään 3&nbsp;000 metrin esteissä loppukilpailuun sijoittuen lopulta kymmenenneksi ajalla 9.48,19. Lontoon olympialaisissa 2012 ja Moskovan MM-kisoissa 2013 hän karsiutui alkuerissä. Vuoden 2013 Universiadeissa Kazanissa Eriksson sijoittui estejuoksussa alun perin kuudenneksi, mutta nousi lopulta vuonna 2020 dopinghylkäysten jälkeen kolmanneksi.

Zürichin EM-kilpailuissa 2014 Eriksson eteni loppukilpailuun ollen yhdeksäs ajalla 9.47,95. Prahan EM-hallikilpailuissa 2015 hän sijoittui 3&nbsp;000 metrin juoksussa viidenneksi SE-ajalla 8.54,06. Eriksson osallistui Pekingin MM-kilpailuihin 2015, mutta oli alkuerien 23:s eikä päässyt jatkoon.

Amsterdamin EM-kisoissa 2016 hän pääsi loppukilpailuun, jossa oli kymmenes ajalla 9.45,71. Maaliskuussa 2016 hänet valittiin myös Rion olympialaisiin 2016. Olympialaisissa hän karsiutui alkuerissä.

## Henkilökohtaiset ennätykset
* 800 m: 2.04,48 (2018)
* 1 500 m: 4.11,05 (2014), sisäradoilla 4.11,89 (SE) (2015)
* 3 000 m: 8.55,13 (2014), sisäradoilla 8.54,06 (SE) (2015)
* 3 000 m estejuoksu: 9.24,70 (SE) (2014)
* 5 000 m juoksu: 15.42,15 (2018)
* 10 000 m juoksu: 34.12,20 (2012)
* maili (sisäradat): 4.30,91 (SE) (2016). Eriksson rikkoi juoksullaan Annemari Sandellin SE:n vuodelta 1996 sekä Monika Kinnusen halli-SE:n vuodelta 1994.

## Yksityiselämä
Eriksson asuu Pietarsaaressa. Hän sai kumppaninsa Magnus Berglundin kanssa lapsen vuonna 2023.
Tammikuussa 2025 Eriksson ilmoitti päättävänsä uransa, koska ei loukkaantumisten vuoksi ole päässyt enää kansainväliselle tulostasolle.

## Lähteet

## Aiheesta muualla